വ്യവസായ ഭൂപടത്തില് ഇടം തേടി കണ്ണൂര് കണ്ണൂര്: വ്യവസായ വികസനത്തില് ഏറെ പിന്നാക്കം നില്ക്കുന്ന കണ്ണൂരിന് അര്ഹമായ പരിഗണന കിട്ടണമെന്ന ആവശ്യത്തിന് വര്ഷങ്ങളുടെ പഴക്കമുണ്ട്. ഇന്ന് കണ്ണൂരിലെത്തുന്ന വ്യവസായ മന്ത്രി പി. രാജീവിന്റെ ശ്രദ്ധയിലേക്ക് പുതിയ വികസന പദ്ധതികള് കൊണ്ടുവരാനാണ് വ്യവസായ സംരംഭകര് ആഗ്രഹിക്കുന്നത്. ആവശ്യമായ പശ്ചാത്തല സൗകര്യങ്ങളൊക്കെയുണ്ടെങ്കിലും പുതിയ വ്യവസായങ്ങള് ഇവിടെയെത്തുന്നില്ലെന്നതാണ് ഈ രംഗത്തുള്ളവരുടെ പരാതി. വലിയതോതില് വ്യവസായ വികസനം ലക്ഷ്യമിട്ട് കണ്ണൂര് അന്താരാഷ്ട്ര വിമാനത്തവള പരിസരത്ത് 4896 ഏക്കര് ഭൂമി ഏറ്റെടുക്കുന്ന പദ്ധതിക്ക് വേഗം പോരെന്ന പരാതിയും നിലവിലുണ്ട്. കിന്ഫ്രയുടെ നേതൃത്വത്തില് ഭൂമി ഏറ്റെടുത്ത് എല്ലാ അടിസ്ഥാന സൗകര്യങ്ങളുമുള്ള വ്യവസായ പാര്ക്കുകളാക്കി നിക്ഷേപകര്ക്ക് കൈമാറാനാണ് ലക്ഷ്യമിട്ടത്. കഴിഞ്ഞ വര്ഷത്തെ ബഡ്ജറ്റില്തന്നെ പദ്ധതി ഇടം നേടിയിരുന്നു. കിഫ്ബിയില്നിന്ന് 12,000 കോടി രൂപ ചെലവഴിച്ച് 5,000 ഏക്കര് ഭൂമി ഏറ്റെടുക്കുമെന്ന പ്രഖ്യാപനം ഇത്തവണയുണ്ടായി. മട്ടന്നൂര് വെള്ളിയാംപറമ്ബില് നിലവിലുള്ള കിന്ഫ്ര വ്യവസായ പാര്ക്ക് വികസിപ്പിക്കുന്നതിന് 54 ഏക്കര് ഭൂമികൂടി ഏറ്റെടുക്കുന്ന നടപടിയും വേഗത്തിലാക്കണം. ഭൂമി വ്യവസായ പ്ലോട്ടുകളാക്കി തിരിച്ച് റോഡുബന്ധം, വെള്ളം, വൈദ്യുതി തുടങ്ങിയ അടിസ്ഥാന സൗകര്യങ്ങള് ഒരുക്കിയാണ് ഓരോ പാര്ക്കും സജ്ജമാക്കുക എന്നായിരുന്നു പ്രഖ്യാപനം. ഇരിണാവില് ഇലക്ട്രിക് വാഹനാധിഷ്ഠിത വ്യവസായം ഇരിണാവില് ഇലക്ട്രിക് വാഹനാധിഷ്ഠിത വ്യവസായം തുടങ്ങുമെന്ന പ്രഖ്യാപനവും എങ്ങുമെത്തിയില്ല. സര്ക്കാരിന്റെയും സ്വകാര്യ വ്യവസായികളുടെയും സംയുക്ത സംരംഭമായി പി.പി.പി അടിസ്ഥാനത്തില് തുടങ്ങുമെന്നായിരുന്നു പ്രഖ്യാപനം. ഇരിണാവില് താപ വൈദ്യുതി നിലയത്തിനായി ഏറ്റെടുത്ത സ്ഥലത്ത് പദ്ധതി തുടങ്ങാനായിരുന്നു ലക്ഷ്യം. എന്നാല് കോസ്റ്റ് ഗാര്ഡ് അക്കാഡമിക്കായി വിട്ടു നല്കിയ സ്ഥലം സംസ്ഥാന സര്ക്കാരിന് തിരിച്ചുകിട്ടാത്തതാണ് പദ്ധതി തുടങ്ങാന് കഴിയാത്തതിന് കാരണം. 1997 ലാണ് കല്യാശേരി, പാപ്പിനിശേരി വില്ലേജുകളിലായി കിടക്കുന്ന 164 ഏക്കര് സ്ഥലം താപ വൈദ്യുതി നിലയത്തിനായ് കിന്ഫ്ര ഏറ്റെടുക്കുന്നത്. പദ്ധതി നടപ്പിലാകാത്തതിനാല് കല്ക്കരി അധിഷ്ഠിത വ്യവസായത്തിനായി ആലോചിച്ചു. അതും ഒഴിവാക്കി. സിമന്റ് കമ്ബനിക്കായി ജെ.പി ഗ്രൂപ്പിന് വിട്ടു നല്കിയെങ്കിലും നാട്ടുകാരുടെ എതിര്പ്പ് മൂലം അതും മുടങ്ങി. പിന്നീടാണ് സ്ഥലം കോസ്റ്റ് ഗാര്ഡ് അക്കാഡമി തുടങ്ങാനായി കേന്ദ്രത്തിന് വിട്ടു കൊടുത്തത്. പ്രാരംഭ നടപടികള് തുടങ്ങിയെങ്കിലും ആ പദ്ധതിയും ഉപേക്ഷിക്കപ്പെട്ടു. നിലവില് 164 ഏക്കര് സ്ഥലം ഉപയോഗശൂന്യമായി കിടക്കുകയാണ്. സ്ഥലം വിട്ടുകിട്ടിയാല് മാത്രമേ ഇലക്ട്രിക് വാഹനാധിഷ്ഠിത വ്യവസായം ആരംഭിക്കാന് സാധിക്കുകയുള്ളു. അതിനായുള്ള ഇടപെടലുകളാണ് ശക്തമായി നടക്കേണ്ടത്. പദ്ധതികള് ഇവയും എരമം സൈബര്പാര്ക്ക്, ഫുഡ് പാര്ക്ക് തളിപ്പറമ്ബ് പയ്യന്നൂര് മേഖലയില് വ്യവസായ പാര്ക്ക് മറൈന് ഫുഡ് പാര്ക്ക് കണ്ണൂരിന്റെ വ്യവസായ വികസനത്തിന് നിരവധി പദ്ധതികളുണ്ട്. ഈ പദ്ധതികളെ ലക്ഷ്യത്തിലെത്തിക്കാനുള്ള കര്മ്മപദ്ധതികളാണ് ഇനിയുണ്ടാകേണ്ടത്. ഈ ആവശ്യം ഉന്നയിച്ച് വ്യവസായ മന്ത്രി പി. രാജീവിന് വിശദമായ നിവേദനം നല്കിയിട്ടുണ്ട്. സി. ജയചന്ദ്രന്, ചെയര്മാന്, ദിശ